ഇത് നീതിയല്ല: ഇരവിപേരൂര് സഹകരണ ബാങ്കിലെ നീതി സ്റ്റോറിലെ അഴിമതിക്കെതിരേ സമരം പ്രഖ്യാപിച്ചു: നേരം ഇരുട്ടി വെളുക്കും മുന്പ് സമരത്തില് നിന്ന് പിന്മാറി: അട്ടിമറിച്ചത് മുതിര്ന്ന കോണ്ഗ്രസ് നേതാവ് തിരുവല്ല: അഴിമതിയുടെ കാര്യത്തില് ഒരമ്മ പെറ്റ മക്കളാണ് രാഷ്ട്രീയ പാര്ട്ടികള്. ഏതെങ്കിലും ഒരാള് അഴിമതി നടത്തിയാല് അവരെ പൊതിഞ്ഞു പിടിച്ചു സംരക്ഷിക്കുന്നതും എതിരാളികള് തന്നെ. പുറമേ ഇവര് ശത്രുത നടിക്കുമെങ്കിലും അകമേ ഭായിമാരാണ്. അഴിമതിയിലെ അത്തരമൊരു കൂട്ടുകച്ചവടമാണ് ഇരവിപേരൂരില് നിന്ന് ഇപ്പോള് പുറത്തു വരുന്നത്. സിപിഎം ഭരിക്കുന്ന ഇരവിപേരൂര് സര്വീസ് സഹകരണ ബാങ്കിന്റെ കീഴിലുള്ള നീതി മെഡിക്കല് സ്റ്റോറില് 17.50 ലക്ഷം രൂപയുടെ സാധനങ്ങള് സ്റ്റോക്കില് കുറവില് കണ്ടെത്തിയ സംഭവത്തില് കോണ്ഗ്രസ് പ്രഖ്യാപിച്ച സമരത്തില് നിന്ന് പിന്മാറി. ബിജെപിയാകട്ടെ ഇങ്ങനെ ഒരു അഴിമതി നടന്നുവെന്ന് അറിഞ്ഞിട്ടു പോലുമില്ലാത്ത തരത്തിലാണ് പെരുമാറുന്നത്. മരുന്ന് കാണാതായ സംഭവത്തില് ജീവനക്കാരെ കുറ്റക്കാരാക്കി ഭരണ സമിതി തലയൂരുകയും ചെയ്്തു. കോണ്ഗ്രസ് ഭരിക്കുന്ന തിരുവല്ല ഈസ്റ്റ് കോഓപ്പറേറ്റീവ് ബാങ്കിനെതിരെ നിരന്തരം സമരം നടത്തിയ സിപിഎമ്മിനെതിരെ പ്രയോഗിക്കാന് ഒരു ആയുധം കിട്ടിയിട്ടും അത് രാഷ്ട്രീയമായി അത് ഉപയോഗിക്കാത്തത് അഴിമതിയുടെ കൂട്ടു കച്ചവടമാണെന്നാണ് ആക്ഷേപം. ഇപ്പോഴത്തെ പ്രസിഡന്റിന്റെ ബന്ധുവായ മുതിര്ന്ന നേതാവിന്റെ ഇടപെടലിനെ തുടര്ന്നാണ് കോണ്ഗ്രസ് സമരത്തില് നിന്ന് പിന്മാറിയതെന്ന് പറയപ്പെടുന്നു. അതേ സമയം വിഷയത്തില് ബിജെപി മൗനം പാലിക്കുകയാണ്. സിപിഎം പാനലില് വിജയിച്ച് ഇപ്പോള് ബിജെപി ഭാരവാഹിയായിരിക്കുന്ന ആളും ബാങ്കിന്റെ ഡയറക്ടര് ബോര്ഡിലുണ്ട്. സിപിഎം വിട്ടിട്ടും ഇദ്ദേഹം സ്ഥാനം രാജിവച്ചിട്ടില്ല. ഇരവിപേരൂര് സര്വീസ് സഹകരണ ബാങ്കിന്റെ കീഴിലുള്ള നീതി മെഡിക്കല് സ്റ്റോറില് 17.5 ലക്ഷം രൂപയുടെ തിരിമറി കണ്ടെത്തുകയും ഇത് ജീവനക്കാരുടെ തലയില്ക്കെട്ടി വയ്ക്കുകയുമാണ് ചെയ്തത് . പൊലീസ് കേസെടുത്ത് ജീവനക്കാരെ ജയിലില് അടയ്ക്കുമെന്ന് ഭീഷണിപ്പെടുത്തിയാണ് ഓരോ ജീവനക്കാരനെക്കൊണ്ടും 5, 87000 രൂപ വീതം അടപ്പിച്ചത്. സംഭവത്തില് സിപിഎം ഇരവിപേരൂര് ഏരിയ കമ്മിറ്റിയില് ഭിന്നത രൂക്ഷമായിരിക്കുകയാണ്. ട്രൂവാര്ത്തയില് വന്ന വാര്ത്തയെ തുടര്ന്നാണ് പല ഏരിയ കമ്മിറ്റി അംഗങ്ങളും വിവരം അറിഞ്ഞത്. സിപിഎം മുന് ജില്ലാ സെക്രട്ടറിയുടെ വലംകൈയായിരുന്ന നേതാവാണ് ഇരവിപേരൂര് സര്വീസ് സഹകരണ സംഘത്തിന്റെ ഭരണത്തിന് 28 വര്ഷമായി നേതൃത്വം നല്കുന്നത്. മെഡിക്കല് സ്റ്റോറിന് പുറമേ സഹകരണ സംഘത്തിലും ക്രമക്കേടുകള് ഉണ്ടെന്ന ആക്ഷേപം എതിര് വിഭാഗം ഉയര്ത്തിയതിനെ തുടര്ന്ന് ചൊവ്വാഴ്ച ഇപ്പോഴത്തെ ഏരിയ സെക്രട്ടറിയുടെ നേതത്വത്തില് നീതി മെഡിക്കല് സ്റ്റോര് സന്ദര്ശിച്ചു. സംഘത്തിലെ പര്ച്ചേസ് കമ്മിറ്റിയുടെ ഉത്തരവാദിത്വം സംബന്ധിച്ച് ഏരിയ കമ്മിറ്റിയില് വിശദീകരണം ചോദിക്കുമെന്ന് ചില കമ്മിറ്റി അംഗങ്ങള് സൂചിപ്പിച്ചു. അതീവ രഹസ്യമായി മൂടി വച്ചിരുന്ന വിവരം പുറത്തായതിനെ തുടര്ന്ന് പരിശോധന നടത്തിയ സഹകരണ ഇന്സ്പെക്ടറെ മുന് ഏരിയ പ്രസിഡന്റ് ഭീഷണിപ്പെടുത്തി. സഹകരണ ഉദ്യോഗസ്ഥര് വായ തുറന്നാല് സ്ഥലം മാറ്റുമെന്നാണ് ഭീഷണി. കോണ്ഗ്രസിന് പിന്നാലെ ബിജെപിയും വിഷയത്തില് മൗനം പാലിക്കാനുള്ള നീക്കം അട്ടിമറിയുടെ ഭാഗമാണെന്നും പറയുന്നു.